VENDIM
Nr.914, datë 26.8.2009 

PËR PAGESËN E SHPENZIMEVE ADMINISTRATIVE TË ARBITRAZHIT NDËRKOMBËTAR PËR ÇËSHTJEN “S.SARANDA” SHPK, V.S REPUBLIKA E SHQIPËRISË
  
Në mbështetje të nenit 100 të Kushtetutës, të neneve 5 e 45 të ligjit nr.9936,  datë 26.6.2008 “Për menaxhimin e sistemit buxhetor në Republikën e Shqipërisë” dhe të nenit 12 të ligjit nr.10025, datë 27.12.2008 “Për buxhetin e vitit 2009”, me propozimin e Ministrit të Bujqësisë, Ushqimit dhe Mbrojtjes së Konsumatorit dhe të Ministrit të Ekonomisë, Tregtisë dhe Energjetikës, Këshilli i Ministrave
 
VENDOSI:
 
1. Pagesën, me transfertë bankare, në shumën 85 000 (tetëdhjetë e pesë mijë) USD, të shpenzimeve administrative të arbitrazhit ndërkombëtar, për çështjen “S.Saranda” sh.p.k., v.s Republika e Shqipërisë, që zhvillohet në Gjykatën Ndërkombëtare të Arbitrazhit, pranë Dhomës Ndërkombëtare të Tregtisë, në Paris, Francë. 
2. Fondi 85 000 (tetëdhjetë e pesë mijë) USD, i konvertuar në lekë, me kursin e këmbimit të Bankës së Shqipërisë, në datën kur do të kryhet pagesa, i jepet Ministrisë së Ekonomisë, Tregtisë dhe Energjetikës, për të bërë pagesën. 
3. Efektet financiare, që rrjedhin nga zbatimi i këtij vendimi, të përballohen nga fondi rezervë i Buxhetit të Shtetit. 
4. Ngarkohen Ministria e Ekonomisë, Tregtisë dhe Energjetikës dhe Ministria e Financave për zbatimin e këtij vendimi. 
Ky vendim hyn në fuqi menjëherë.
  
KRYEMINISTRI 
Sali  Berisha

